
A jog mindenkié: A közérthető jogi nyelvhasználat aspektusai

Kulcsszavak: jog és nyelv; közérthetőség; hatalom; társadalmi-jogi kutatások;intralingvális átfordítások
A közérthetőbb jogi szaknyelvre irányuló törekvések nemzetközi és hazai szinten is egyre nagyobb figyelmet kapnak, mégis lassú és részleges a nyelv egyszerűsödése. Továbbra is megszokott a szükségtelenül dagályos kifejezések, a többszörös mellé- és alárendelések vagy éppen az idegen formulák használata, pedig a jogi szövegek alkotásakor a címzettek befogadóképességét, az ő megértésükhöz szükséges kognitív ráfordítást kellene alapul venni. Dolgozatomban a közérthetőbb nyelvhasználat okait, előnyeit, eddig elért eredményeit vizsgáltam, s lehetőségeket kerestem a professzionális nyelvhasználók és laikusok egymáshoz való közelítésére.
A jog világában gyakori aszimmetrikus viszonyok egyik komponense a nyelvi hatalom, ami kiszolgáltatott és függő helyzetbe taszítja az adott „nyelvjátékot” nem ismerő résztvevőt, korlátozza nyelvi, s ezáltal jogi eszközeinek használatában. Ennek ellensúlyozására a közérthetőség állításom szerint beilleszthető a normavilágosság és tisztességes eljárás (fair trial) követelményeibe, azonban jelenleg egyik jogintézmény sem deklarálja a fogalmi körébe tartozónak, így megvédeni sem tudja azt.
Emellett új szempontként emeltem be a kortárs jogtudományban mind nagyobb hatást kiváltó társadalmi- jogi kutatások (socio-legal studies) fogalmi készletét, tudományos és logikai hátterét, többek közt a jogi szocializáció, a jogtudat és jogismeret, a jogi attitűd, a jogi elidegenedés és a jogi kultúra felől is vizsgáltam a kérdést.
Dolgozatom végén az intralingvális fordítás alkalmazására tértem ki, melyet alapvetően a nyelvi közvetítő funkciót ellátó szakapparátus feladatának tekintek. A nyelv különböző regisztereiben való átjárással ugyanis támogatható az egyszerű állampolgárok joggal kapcsolatos megértése, mely kihat az értelmi, érzelmi, akarati funkcióikra, s bizalmukra is. Emellett növeli a szabálykövetés szintjét, a jog használni tudásának képességét, s elősegíti, hogy az egyéni problémáikat vagy másokkal való vitáikat megfelelő módon rendezzék, s ne kényszerüljenek (jog)kerülő utakra. 



